‘เอสเอ็มอี’โล่งอก บสย.เปิดประตูรับ
&nbsp;
21 ส.ค. 2554

โพสต์ทูเดย์ — สินเชื่อเอสเอ็มอีดุเดือดขึ้น หลัง บสย. เปิดทางธนาคารต่างชาติ นันแบงก์ ร่วมใช้สิทธิค้ำประกัน 
นายเวทย์ นุชเจริญ ผู้ช่วยกรรมการผู้จัดการอาวุโส ผู้บริหารสายงานธุรกิจขนาดกลาง ธนาคารกรุงไทย เปิดเผยว่า ธนาคารไม่กลัวการที่บรรษัทประกันสินเชื่ออุตสาหกรรมขนาดย่อม (บสย.) เปิดให้ธนาคารต่างชาติและผู้ประกอบการที่ไม่ใช่สถาบันการเงิน (นันแบงก์) จะเข้าร่วมโครงการปล่อยกู้ให้กับเอสเอ็มอีในโครงการค้ำประกันสินเชื่อระยะที่ 2 วงเงิน 3 หมื่นล้านบาท เพราะลูกค้าเอสเอ็มอีใช้บริการกับธนาคารพาณิชย์ไทยขนาดใหญ่เป็นหลัก 
ทั้งนี้ การแข่งขันปล่อยกู้จะเพิ่มขึ้น เพราะลูกค้าเริ่มเห็นประโยชน์ของโครงการและเข้าร่วมมากขึ้น เห็นได้จาก 2 เดือนสุดท้ายก่อนปิดโครงการระยะที่ 1 ธนาคารส่งคำขอเข้ามามากจนเกินวงเงิน 3 หมื่นล้านบาท 
“กลุ่มแบงก์ขอให้รัฐบาลฟรีค่าธรรมเนียม 1.75% ต่อไปอีก เพราะช่วยลดต้นทุนของลูกค้า และผลจากการกระตุ้นได้ประโยชน์คุ้มกว่า” นายเวทย์ กล่าว 
สำหรับธนาคารกรุงไทยส่งสินเชื่อให้ บสย.ไป 7,7007,800 ล้านบาท ลูกค้าส่วนใหญ่อยู่ในกลุ่มผู้รับเหมา ภาคการผลิต และโรงสีข้าว 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารส่งลูกค้าเอสเอ็มอีให้ บสย.เป็นวงเงินกว่า 7,000 ล้านบาท จากเป้าหมาย 1 หมื่นล้านบาท โดยลูกค้าสนใจโครงการวงเงินกู้โอดีไม่มีหลักประกันทำให้มีผู้เข้าร่วมจำนวนมาก